IRIDUH IŻOMM IEBES L-Ispeaker tal-Kungress Amerikan Paul Ryan jidher li għandu wġigħ ta' ras kbira quddiemu. Dan hekk kif l-aktar membri konservattivi fi ħdan il-Partit Repubblikan diġà qegħdin jagħtuh sinjali ċari li qed jistennew li jżomm iebes lill-president il-ġdid tal-Istati Uniti, speċjalment jekk din tkun Hillary Clinton. Il-predeċessur ta' Ryan, John Boehner, tilef postu hekk kif dawn il-konservattivi kienu mxebbgħin bil-mod kif, fil-fehma tagħhom, huwa kien iħalli lill-President Barack Obama jimponi l-aġenda tiegħu fuq il-Kungress. Dawn l-istess nies issa qegħdin jistennew lil Ryan iżomm mal-wegħda tiegħu li ma japprovax infiq għal proġetti li jistgħu jpoġġu l-finanzi pubbliċi fil-periklu anke jekk dan iwassal biex ma jgħaddix il-baġit. INĊIDENT BIL-FERROVIJA Nhar il-Ġimgħa filgħodu inċident bil-ferrovija li seħħ qrib ir-raħal ta' Porrino fl-istat Spanjol ta' Galicia, qatel erba' persuni u ħalla 47 oħra midruba. Id-dinamika tal-inċident għadu mhuwiex ċar, però jidher li għal xi raġuni l-ferrovija ħarġet minn fuq il-linji tagħha u ħabtet ma' pont li kienet qiegħda tgħaddi minn taħtu qabel ma spiċċat mal-ġenb tal-istess linja. Il-ferrovija telqet mil-belt Spanjola ta' Vigo u kienet serja lejn Porto, il-Portugall. Meta seħħ l-inċident kien hemm sewwieq u impjegat tal-kumpanija, flimkien ma' 63 passiġġier abbord il-ferrovija. L-investigazzjonijiet dwar ir-raġuni li wasslet għall-inċident għadhom għaddejjin. IRIDHOM JIEĦDU RESPONSABBILTÀ Il-Ministru għall-Intern tal-Awstrija Wolfgang Sobotka għamel pubblika l-intenzjoni ta' pajjiżu li jieħu passi legali kontra l-Ungerija jekk din tirriffjuta li tieħu lura l-immigranti irregolari li qegħdin jaqsmu mill-fruntiera ta' bejniethom. Huwa qal dan hekk kif l-Ungerija qiegħda f'nofs kampanja referendarja li fit-tmiem tagħha l-votanti se jiddeċiedu humiex se jaċċettaw il-pjan ta' rilokazzjoni tal-Unjoni Ewropea. Skont il-liġijiet Ewropej, ir-responsabbiltà li jipproċessa l-applikazzjoni għall-ażil ta' immigrant irregolari taqa' fuq l-ewwel Stat Membru li jidħol fih. Madankollu, l-Ungerija qiegħda ssostni li l-parti l-kbira tal-immigranti li jaslu għandha qegħdin jiġu minn Stati Membri oħra, fosthom l-Italja u l-Greċja. ERA ĠDIDA Bosta osservaturi internazzjonali qegħdin jistaqsu min se jieħu f'idejh it-tmexxija tal-Użbekistan wara l-mewt ta' Islam Karimov, li kien ilu jmexxi l-pajjiż b'id tal-ħadid miż-żmien meta kien għadu jagħmel parti mill-Unjoni Sovjetika. Id-dubji dwar is-suċċessjoni qamu hekk kif Karimov ma għażel lil ħadd biex jeħodlu postu minkejja li kien ilu jesperjenza problemi ta' saħħa. F'dan l-istadju jidher li t-tranżizzjoni għal sistema demokratika hija eskluża. Minflok hija mistennija ġlieda għall-poter bejn il-familja Karimov u fazzjonijiet oħrajn li akkumulaw ammont ta' flejjes u poter sostanzjali taħt il-gvern preċedenti. Nuqqas ta' stabbiltà fil-pajjiż qiegħda titqies bħala possibbiltà perikoluża hekk kif il-pajjiż huwa espost għall-influss ta' militanti Iżlamiċi estremisti. TEST IEĦOR Nhar il-Ġimgħa li għadda l-Korea ta' Fuq wettqet il-ħames test nukleari tagħha, fejn qiegħed jiġi kkalkulat li seħħet splożjoni ta' bejn 10 u 12-il kiloton. Madankollu, mhijiex il-qawwa tal-isplużjoni li qiegħda tinkwieta lil bosta pajjiżi, imma l-fatt li l-Gvern tal-Korea ta' Fuq sostna li f'dan it-test irnexxielu jasal għal standard tal-kostruzzjoni tal-munizzjon nukleari li se jippermetti l-installazzjoni fuq missili ballistiċi. Dan il-fatt għadu ma kienx ikkonfermat minn sorsi oħra, però diversi pajjiżi, fosthom l-Istati Uniti, iċ-Ċina u r-Russja, ikkundannaw dan l-att ostili filwaqt li din tal-ewwel diġà tat x'tifhem li se tqajjem quddiem in-Nazzjonijiet Uniti l-possibbiltà li jiġu imposti sanzjonijiet ġodda fuq il-Korea ta' Fuq. AKKUŻA SERJA L-eks-Prim Ministru Ġappuniż Junichiro Koizumi akkuża lill-Prim Ministru attwali Shinzo Abe li ġideb meta qal li d-diżastru nukleari ta' Fukushima kien ġie kkontrollat. Koizumi, li għadu figura popolari fil-Ġappun, kien qiegħed jirreferi għal kummenti li għamel Abe meta dan kien qiegħed jipprova jikkonvinċi lill-Kumitat Olimpiku Internazzjonali jagħti lil Tokyo l-unur li tospita l-Logħob Olimpiku tal-2020. L-impjant nukleari ta' Fukushima kien ġarrab ħsarat sostanzjali fl-2011 b'riżultat ta' terremot u tsunami li wasslu għall-ħruġ ta' materjal tossiku fiż-żona tal-madwar. L-inċident kien tant serju li l-Ġappun waqqaf l-operazzjoni ta' ħafna mill-impjanti nukleari tiegħu minħabba l-biża' li jseħħu inċidenti oħra simili.